**Spovedanie**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

-Pǎrinte, am venit sǎ fiu iertat,

Cum sunt eu bun şi plin de nenoroc,

Fǎcui fǎrǎ sǎ vreau un mic pǎcat

Cu-n braţ de lemne bune pentru foc…

-Da’ spune fǎrǎ teamǎ, mǎi Vasile,

Ai doborât în sat vr’un pom uscat?!

Cǎ te cunosc de-atâţia ani de zile

Şi altul nu-i ca tine mai curat…

-Pǎrinte, ştiţi, eu anul ce-a trecut,

Tot la pǎdure lemne am tǎiat,

Având şi car, şi boi, şi priceput,

Le-am şi cǎrat la oamenii din sat,

-Cumva te-a pus satana ca sǎ furi

Vreo buturugǎ sau niscai surcele?!...

Fereascǎ Dumnezeu de ce-ai sǎ-nduri,

Nici dracu’ nu te scapǎ de belele!

-Da’ nici prin gând pǎrinte de furat!

Eu lemne am grǎmadǎ sub pridvor,

Dar iubitor şi milostiv am dat

Unei personae fǎrǎ ajutor,

-Pǎi ǎsta nu-i pǎcat, e creştineşte!

Tu vii la mine ca un pǎcǎtos?!

Mai bine du-te şi te rǎcoreşte

Cu un rachiu la cârciuma din dos!…

-Da’ staţi pǎrinte, cǎ n-am terminat!

Am pus un braţ baban de lemne-n car

Şi mai apoi, cum dracu’ s-a-ntâmplat,

Cǎ doar mă ştiţi cât sunt de gospodar,

Le-am descǎrcat din car, le-am şi crǎpat,

La vǎduva lu’ Ion, de sub pripor,

De mila ei, gândind la răposat

Că a lăsat-o fără ajutor…

-Şi-apoi, şi-apoi? cǎ m-ai înfierbântat,

(Întreabǎ popa mort de curios)

Spre casǎ înţeleg cǎ ai plecat

Da’…nu pe lângǎ boi cumva pe jos!?

-Nu vǎ grǎbiţi aşa tare pǎrinte!

Cǎ i-am aprins şi focu’, m-a cinstit

Cu vin d-ǎl vechi şi câteva plǎcinte,

Pân-ce odaia bine s-a-ncǎlzit,

Şi tot bǎgând pe foc, o vǎd pǎrinte

Cǎ-mi dǎ cǎmeşa jos, sub ochii mei(!)

Iţarii îi dǎdui eu mai ‘nainte,

Mǎ cam strângeau, ce o fi fost cu ei!?

Şi-apoi s-a întâmplat…ce s-a-ntâmplat

În faţa sobei, goalǎ ea şi eu…

Da’ a fost bineee, n-o zic cu pǎcat,

L-aş supǎra cumplit pe Dumnezeu!…

-O, Doamne, iartǎ-l, vai ce păcătos!

Şi-o fi pierdut chiar minţile pesemne,

De a ajuns iţarii sǎ-i dea jos,

Fǎcând risipǎ de atâtea lemne!

Da’ spune-mi tu cinstit, bade Vasile,

S-a întâmplat cumva sǎ fie-n post?!

Cǎ le ardea în douǎ sau trei zile

Femeia, şi cu grijǎ, şi cu rost…

-Precis sǎ zic, nu îmi mai amintesc,

Dar, de e bai, chiar şi de două ori

Pe deşte iaca stau să socotesc:

…din august ce-a trecut…pânǎ în zori!

Valeriu Cercel